KOMISIJOS SPRENDIMAS
2006 m. balandžio 12 d.
susijęs su procedūra pagal EB sutarties 81 straipsnį
(byla COMP/B-1/38.348 - Repsol CPP)
(pranešta dokumentu Nr. C(2006) 1548)
(autentiškas tik tekstas ispanų kalba)
(Tekstas svarbus EEE)
(2006/446/EB)
2006 m. balandžio 12 d. Komisija priėmė sprendimą pagal Tarybos reglamento (EB) Nr. 1/2003 (1) 9 straipsnio 1 dalį. Nekonfidencialią viso sprendimo teksto versiją autentiška kalba ir Komisijos darbo kalbomis galima rasti Konkurencijos generalinio direktorato tinklavietėje adresu: http://ec.europa.eu/comm/competition/antitrust/cases/index/by_nr_76.html#i38_348
(1)
Šis sprendimas skirtas įmonei Repsol Comercial de Productos Petroliferos, įregistruotai Madride, Ispanijoje (toliau - Repsol CCP), kuri priklauso Repsol-YPF naftos įmonių grupei. Procedūros dalykas - degalų tiekimas degalinių operatoriams Ispanijoje ir Repsol CPP ilgalaikių išskirtinių tiekimo susitarimų su degalinių operatoriais sudarymas. Preliminariame vertinime Komisija nusprendė, kad nekonkuravimo sąlygos susitarimuose, apie kuriuos Repsol CCP pranešė, ypač DODO (2) susitarimuose, teisės į trečiojo asmens nekilnojamą turtą susitarimuose ir uzufrukto susitarimuose, kelia abejonių pagal EB sutarties 81 straipsnį, nes tos sąlygos gali žymiai slopinti konkurenciją mažmeninėje degalų rinkoje Ispanijoje.
(2)
Komisija mano, kad Repsol CCP prisiimti įsipareigojimai yra pakankami nustatytoms konkurencijos problemoms spręsti. Repsol CCP įsipareigoja atitinkamiems degalinių operatoriams pasiūlyti konkrečias finansines paskatas nutraukti esamus ilgalaikius tiekimo susitarimus ir nesudaryti tolesnių ilgalaikių išskirtinių susitarimų. Be to, Repsol CCP įsipareigoja neįsigyti nepriklausomų DODO degalinių, kurioms įmonė netiekia degalų. Didmeninis tiekimas dideliam degalinių operatorių skaičiui bus atvertas konkurencijai.
(3)
Sprendime teigiama, kad atsižvelgiant į Repsol CCP prisiimtus įsipareigojimus, Komisijai nebėra pagrindo imtis veiksmų.
(4)
Konkurenciją ribojančios veiklos ir dominuojančių padėčių patariamasis komitetas 2006 m. kovo 27 d. parengė teigiamą nuomonę.